title: Regulamentul de punere în aplicare (UE) 2021/478 al Consiliului din 22 martie 2021 privind punerea în aplicare a Regulamentului (UE) 2020/1998 privind măsuri restrictive împotriva încălcărilor grave ale drepturilor omului și a abuzurilor grave împotriva drepturilor omului

text:
                  22.3.2021

                  RO

                  Jurnalul Oficial al Uniunii Europene

                  LI 99/1

         REGULAMENTUL DE PUNERE ÎN APLICARE (UE) 2021/478 AL CONSILIULUI
         din 22 martie 2021
         privind punerea în aplicare a Regulamentului (UE) 2020/1998 privind măsuri restrictive împotriva încălcărilor grave ale drepturilor omului și a abuzurilor grave împotriva drepturilor omului
         CONSILIUL UNIUNII EUROPENE,
         având în vedere Tratatul privind funcționarea Uniunii Europene,
         având în vedere Regulamentul (UE) 2020/1998 al Consiliului din 7 decembrie 2020 privind măsuri restrictive împotriva încălcărilor grave ale drepturilor omului și a abuzurilor grave împotriva drepturilor omului (1), în special articolul 14 alineatul (1),
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:

                     (1)

                     La 7 decembrie 2020, Consiliul a adoptat Regulamentul (UE) 2020/1998.

                     (2)

                     La 8 decembrie 2020, în declarația Înaltului Reprezentant în numele Uniunii Europen7e privind regimul mondial de sancțiuni al UE în materie de drepturi ale omului, Uniunea și statele sale membre și-au reafirmat angajamentul ferm față de promovarea și apărarea drepturilor omului în întreaga lume. Regimul mondial de sancțiuni al UE în materie de drepturi ale omului pune în evidență hotărârea Uniunii de a-și consolida rolul în cadrul eforturilor de combatere a încălcărilor grave ale drepturilor omului și a abuzurilor grave împotriva drepturilor omului la nivel mondial. Unul dintre obiectivele strategice ale Uniunii este asigurarea exercitării efective a drepturilor omului de către fiecare individ. Respectarea demnității umane, a libertății, a democrației, a egalității și a statului de drept, precum și respectarea drepturilor omului reprezintă valori fundamentale ale Uniunii și ale politicii sale externe și de securitate comune.

                     (3)

                     La 2 martie 2021, Consiliul a adoptat Decizia (PESC) 2021/372 (2) și Regulamentul de punere în aplicare (UE) 2021/371 (3), care a desemnat patru resortisanți ruși responsabili de încălcări grave ale drepturilor omului în Rusia, inclusiv de arestări și detenții arbitrare, precum și de reprimarea larg răspândită și sistematică a libertății de întrunire pașnică și de asociere, precum și a libertății de opinie și de exprimare.

                     (4)

                     Uniunea rămâne adânc preocupată de încălcările grave ale drepturilor omului și de abuzurile grave împotriva acestora în diverse colțuri ale lumii, cum ar fi tortura, execuțiile extrajudiciare, disparițiile forțate sau recurgerea sistematică la munca forțată, comise de persoane și de entități din China, Republica Populară Democrată Coreeană (RPDC), Libia, Eritreea, Sudanul de Sud și Rusia.

                     (5)

                     În acest context, 11 persoane și patru entități ar trebui incluse pe lista persoanelor fizice sau juridice, a entităților sau a organismelor cărora li se aplică măsuri restrictive, prevăzută în anexa I la Regulamentul (UE) 2020/1998.

                     (6)

                     Prin urmare, Regulamentul (UE) 2020/1998 ar trebui modificată în consecință,

               ADOPTĂ PREZENTUL REGULAMENT:

            Articolul 1
            Anexa I la Regulamentul (UE) 2020/1998 se modifică în conformitate cu anexa la prezentul regulament.

            Articolul 2
            Prezentul regulament intră în vigoare la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 22 martie 2021.

                  Pentru Consiliu

                  Președintele

               J. BORRELL FONTELLES

            (1)  JO L 410 I, 7.12.2020, p. 1.

            (2)  Decizia (PESC) 2021/372 a Consiliului din 2 martie 2021 de modificare a Deciziei (PESC) 2020/1999 privind măsuri restrictive împotriva încălcărilor grave ale drepturilor omului și a abuzurilor grave împotriva drepturilor omului (JO L 71 I, 2.3.2021, p. 6).

            (3)  Regulamentul de punere în aplicare (UE) 2021/371 al Consiliului din 2 martie 2021 privind punerea în aplicare a Regulamentului (UE) 2020/1998 privind măsuri restrictive împotriva încălcărilor grave ale drepturilor omului și a abuzurilor grave împotriva drepturilor omului (JO L 71 I, 2.3.2021, p. 1).

            ANEXĂ
            Anexa I la Regulamentul (UE) 2020/1998 se modifică după cum urmează:

                        1.

                        Lista persoanelor fizice prevăzută în secțiunea A („Persoane fizice”) se modifică după cum urmează:

                                    (a)

                                    denumirea rubricii celei de a doua coloane [„Nume (Transcriere din ortografia rusă)”] se înlocuiește cu „Nume (transcriere cu caractere latine)”;

                                    (b)

                                    denumirea rubricii celei de a treia coloane [„Nume (ortografia rusă)”] se înlocuiește cu „Nume”;

                                    (c)

                                    se adaugă următoarele rubrici:

                                                Nume (transcriere cu caractere latine)

                                                Nume

                                                Informații de identificare

                                                Motivele înscrierii pe listă

                                                Data includerii pe listă

                                                „5.

                                                ZHU Hailun

                                                朱海仑 (ortografia chineză)

                                                Funcție (funcții): fost conducător adjunct al celui de al 13-lea Congres Popular al Regiunii Autonome Uigure Xinjiang (Xinjiang Uyghur Autonomous Region – XUAR)
                                                Data nașterii: ianuarie 1958
                                                Locul nașterii: Lianshui, Jiangsu (China)
                                                Cetățenia: chineză
                                                Sexul: masculin

                                                Fost secretar al Comitetului pentru afaceri politice și juridice al Regiunii Autonome Uigure Xinjiang (XUAR) și fost secretar adjunct al Comitetului de partid al XUAR (2016-2019). Fost conducător adjunct al celui de al 13-lea Congres Popular al XUAR, un organism legislativ regional (din 2019 până în februarie 2021).

                                                22.3.2021

                                                În calitate de secretar al Comitetului pentru afaceri politice și juridice al XUAR (2016-2019), Zhu Hailun a fost responsabil pentru menținerea securității interne și pentru asigurarea respectării legii în XUAR. În acest context, a ocupat o poziție politică importantă, fiind însărcinat cu coordonarea și implementarea unui program amplu de supraveghere, detenție și îndoctrinare îndreptat împotriva uigurilor și a persoanelor aparținând altor minorități etnice musulmane. Zhu Hailun a fost descris drept «arhitectul» programului respectiv. El este, prin urmare, responsabil pentru încălcări grave ale drepturilor omului în China, în special pentru detenția arbitrară și la scară largă a uigurilor și a persoanelor aparținând altor minorități etnice musulmane.

                                                În calitate de fost conducător adjunct al celui de al 13-lea Congres Popular al XUAR (din 2019 până în februarie 2021), Zhu Hailun a continuat să exercite o influență covârșitoare în XUAR, unde programul amplu de supraveghere, detenție și îndoctrinare îndreptat împotriva uigurilor și a persoanelor aparținând altor minorități etnice musulmane continuă.

                                                6.

                                                WANG Junzheng

                                                王君正 (ortografia chineză)

                                                Funcție (funcții): secretar de partid al Corpului de producție și construcții din Xinjiang (XPCC) și secretar adjunct al Comitetului de partid al Regiunii Autonome Uigure Xinjiang din China. Comisar politic al XPCC și director general al Grupului China Xinjiang
                                                Data nașterii: mai 1963
                                                Locul nașterii: Linyi, Shandong (China)
                                                Cetățenia: chineză
                                                Sexul: masculin

                                                Secretar de partid al Corpului de producție și construcții din Xinjiang (XPCC) și secretar adjunct al Comitetului de partid al Regiunii Autonome Uigure Xinjiang (XUAR) din China începând cu luna aprilie 2020, precum și comisar politic al XPCC din mai 2020. Fost secretar al Comitetului pentru afaceri politice și juridice al XUAR (februarie 2019-septembrie 2020). Wang Junzheng mai deține și alte funcții de conducere în cadrul XPCC.
                                                XPCC este o organizație economică și paramilitară de stat din XUAR, care exercită autoritatea administrativă și controlează activitățile economice din Xinjiang.

                                                22.3.2021

                                                În calitate de secretar de partid și de comisar politic al XPCC din 2020, Wang Junzheng este implicat în coordonarea tuturor politicilor puse în aplicare de XPCC. Din funcția pe care o deține, el este responsabil pentru încălcări grave ale drepturilor omului în China, în special pentru detenția arbitrară și la scară largă a uigurilor și a persoanelor aparținând altor minorități etnice musulmane și pentru tratamentele degradante aplicate acestora, precum și pentru încălcarea sistematică a libertății lor religioase sau de convingere, în contextul, printre altele, al punerii în aplicare de către XPCC a unui program amplu de supraveghere, detenție și îndoctrinare îndreptat împotriva uigurilor și a persoanelor aparținând altor minorități etnice musulmane.

                                                Este, de asemenea, responsabil pentru folosirea sistematică de către XPCC a uigurilor și a persoanelor aparținând altor minorități etnice musulmane la muncă forțată, în special pe plantațiile de bumbac.
                                                În calitate de secretar adjunct al Comitetului de partid al XUAR din 2020, Wang Junzheng este implicat în coordonarea tuturor politicilor în materie de securitate puse în aplicare în Xinjiang, inclusiv a programului sus-menționat îndreptat împotriva uigurilor și a persoanelor aparținând altor minorități etnice musulmane. În calitate de secretar al Comitetului pentru afaceri politice și juridice al XUAR (februarie 2019-septembrie 2020), Wang Junzheng a fost responsabil pentru menținerea securității interne și pentru asigurarea respectării legii în XUAR. În acest context, el a ocupat o poziție politică importantă, fiind însărcinat cu coordonarea și implementarea programului respectiv.

                                                7.

                                                WANG Mingshan

                                                王明山 (ortografia chineză)

                                                Funcție (funcții): membru al Comitetului permanent al Comitetului de partid al Regiunii Autonome Uigure Xinjiang (XUAR) și secretar al Comitetului pentru afaceri politice și juridice al XUAR
                                                Data nașterii: ianuarie 1964
                                                Locul nașterii: Wuwei, Gansu (China)
                                                Cetățenia: chineză
                                                Sexul: masculin

                                                Membru al Comitetului permanent al Comitetului de partid al Regiunii Autonome Uigure Xinjiang (XUAR) și secretar al Comitetului pentru afaceri politice și juridice al XUAR, din septembrie 2020. Fost director și secretar adjunct de partid al Biroului Public de Securitate din Xinjiang (XPSB) între 2017 și ianuarie 2021.

                                                22.3.2021

                                                În calitate de secretar al Comitetului pentru afaceri politice și juridice al XUAR din septembrie 2020, Wang Mingshan este responsabil pentru menținerea securității interne și pentru asigurarea respectării legii în XUAR. În acest context, ocupă o poziție politică importantă, fiind însărcinat cu coordonarea unui program amplu de supraveghere, detenție și îndoctrinare îndreptat împotriva uigurilor și a persoanelor aparținând altor minorități etnice musulmane.

                                                În calitate de fost director și secretar adjunct de partid al XPSB (din 2017 până în ianuarie 2021), a deținut o poziție importantă în aparatul de securitate din Xinjiang și a fost direct responsabil pentru punerea în aplicare a programului sus-menționat. În special, XPSB a implementat «platforma integrată pentru operațiuni comune» (IJOP), un program bazat pe volume mari de date folosit pentru a urmări milioane de uiguri din regiunea Xinjiang și pentru a-i selecta pe cei considerați «potențial periculoși» pentru a fi trimiși în lagăre.
                                                În funcția actuală și luând în considerare și funcțiile anterioare, Wang Mingshan este responsabil pentru încălcări grave ale drepturilor omului în China, în special pentru detenția arbitrară și la scară largă a uigurilor și a persoanelor aparținând altor minorități etnice musulmane și pentru tratamentele degradante aplicate acestora, precum și pentru încălcarea sistematică a libertății lor religioase sau de convingere.

                                                8.

                                                CHEN Mingguo

                                                陈明国
                                                (ortografia chineză)

                                                Funcție (funcții): director al Biroului Public de Securitate din Xinjiang (XPSB) și vicepreședinte al Guvernului Popular al Regiunii Autonome Uigure Xinjiang (XUAR)
                                                Data nașterii: octombrie 1966
                                                Locul nașterii: Yilong, Sichuan (China)
                                                Cetățenia: chineză
                                                Sexul: masculin

                                                Director al Biroului Public de Securitate din Xinjiang (XPSB) din ianuarie 2021 și vicepreședinte al Guvernului Popular al Regiunii Autonome Uigure Xinjiang (XUAR).

                                                22.3.2021

                                                În calitate de director al XPSB, Chen Mingguo deține o poziție importantă în aparatul de securitate din Xinjiang și este direct implicat în implementarea unui program amplu de supraveghere, detenție și îndoctrinare îndreptat împotriva uigurilor și a persoanelor aparținând altor minorități etnice musulmane. În special, XPSB a implementat «platforma integrată pentru operațiuni comune» (IJOP), un program bazat pe volume mari de date folosit pentru a urmări milioane de uiguri din regiunea Xinjiang și pentru a-i selecta pe cei considerați «potențial periculoși» pentru a fi trimiși în lagăre. Chen Mingguo este deci responsabil pentru încălcări grave ale drepturilor omului în China, în special pentru detenția arbitrară a uigurilor și a persoanelor aparținând altor minorități etnice musulmane și pentru tratamentele degradante aplicate acestora, precum și pentru încălcarea sistematică a libertății lor religioase sau de convingere.

                                                9.

                                                JONG Kyong-thaek (alias CHO’NG Kyo’ng-t’aek)

                                                정경택
                                                (ortografia coreeană)

                                                Funcție (funcții): ministrul securității statului din Republica Populară Democrată Coreeană (RPDC)
                                                Data nașterii: între 1.1.1961 și 31.12.1963
                                                Cetățenia: nord-coreeană
                                                Sexul: masculin

                                                Jong Kyong-thaek este ministrul securității statului din Republica Populară Democrată Coreeană (RPDC) din 2017.
                                                Ministerul Securității Statului din RPDC este una dintre principalele instituții însărcinate cu punerea în aplicare a politicilor de securitate represive în RPDC, vizând mai ales identificarea și eliminarea disidenței politice, fluxul de informații «subversive» din străinătate și orice alt tip de comportament considerat o amenințate politică serioasă la adresa sistemului politic și a conducerii acestuia.

                                                22.3.2021

                                                În calitate de șef al Ministerului Securității Statului, Jong Kyong-thaek este responsabil pentru încălcări grave ale drepturilor omului în RPDC, în special tortură și alte tratamente sau pedepse crude, inumane sau degradante, execuții extrajudiciare, sumare sau arbitrare și asasinate, dispariții forțate de persoane, precum și pentru arestări sau detenții arbitrare, precum și recurgerea la scară largă la munca forțată și violență sexuală împotriva femeilor.

                                                10.

                                                RI Yong Gil
                                                (alias: RI Yong Gi, RI Yo’ng-kil, YI Yo’ng-kil)

                                                리영길
                                                (ortografia coreeană)

                                                Funcție (funcții): ministrul securității sociale din Republica Populară Democrată Coreeană (RPDC)
                                                Data nașterii: 1955
                                                Cetățenia: nord-coreeană
                                                Sexul: masculin

                                                Ri Yong Gil este ministrul securității sociale din Republica Populară Democrată Coreeană (RPDC) începând cu luna ianuarie 2021 și fostul șef al Statului Major al Armatei Populare Coreene în perioada 2018-ianuarie 2021.
                                                Ministerul Securității Sociale din RPDC (cunoscut anterior drept Ministerul Securității Populare sau Ministerul Securității Publice) este una dintre principalele instituții responsabile de punerea în aplicare a politicilor de securitate represive ale RPDC, inclusiv de interogarea și pedepsirea persoanelor care fug «în mod ilegal» din RPDC. În special, Ministerul Securității Sociale are în sarcină gestionarea, prin intermediul Biroului corecțional, a lagărelor de detenție și a lagărelor de muncă pe termen scurt în care prizonierii/deținuții sunt supuși înfometării deliberate sau altor tratamente inumane.

                                                22.3.2021

                                                În calitatea sa de ministru al securității sociale, Ri Yong Gil este responsabil de încălcări grave ale drepturilor omului în RPDC, în special tortură și alte tratamente sau pedepse crude, inumane sau degradante, execuții extrajudiciare, sumare sau arbitrare și asasinate, dispariții forțate de persoane, precum și de arestări sau detenții arbitrare, precum și recurgerea la scară largă la munca forțată și violență sexuală împotriva femeilor.
                                                În calitate de fost șef al Statului Major al Armatei Populare Coreene, Ri Yong Gil este responsabil și de încălcările la scară largă ale drepturilor omului săvârșite de armata populară coreeană.

                                                11.

                                                Mohammed Khalifa AL-KANI (alias: Mohamed Khalifa Abderrahim Shaqaqi AL-KANI, Mohammed AL-KANI, Muhammad Omar AL-KANI)

                                                الكاني خليفة محمد (ortografia arabă)

                                                Funcție (funcții): șef al miliției Kaniyat
                                                Data nașterii: 3 mai 1979
                                                Cetățenia: libiană
                                                Numărul pașaportului: F86JKFJF
                                                Sexul: masculin

                                                Mohammed Khalifa Al-Kani este șeful miliției Kaniyat, care a exercitat controlul asupra orașului libian Tarhuna în perioada 2015-iunie 2020. În această funcție, acesta a supervizează toate activitățile miliției Kaniyat. În calitatea sa de șef al miliției Kaniyat, acesta este responsabil de abuzuri grave împotriva drepturilor omului în Libia, în special de execuții extrajudiciare și de dispariții forțate de persoane în perioada 2015-iunie 2020 la Tarhuna.
                                                Mohammed Khalifa Al-Kani și miliția Kaniyat au fugit din Tarhuna către estul Libiei la începutul lunii iunie 2020. Ulterior, la Tarhuna au fost descoperite mai multe gropi comune atribuite miliției Kaniyat.

                                                22.3.2021

                                                12.

                                                Abderrahim AL-KANI (alias: Abdul-Rahim AL-KANI, Abd-al-Rahim AL-KANI)

                                                الرحيم الكاني عبد (ortografia arabă)

                                                Funcție (funcții): membru al miliției Kaniyat
                                                Data nașterii: 7.9.1997
                                                Cetățenia: libiană
                                                Numărul pașaportului: PH3854LY
                                                Numărul cărții de identitate: 119970331820
                                                Sexul: masculin

                                                Abderrahim Al-Kani este un membru important al miliției Kaniyat și fratele șefului miliției Kaniyat, Mohammed Khalifa Al-Khani. Miliția Kaniyat a exercitat controlul asupra orașului libian Tarhuna în perioada 2015-iunie 2020.
                                                Abderrahim Al-Kani este responsabilul pentru securitatea internă al miliției Kaniyat. În această calitate, este responsabil de abuzuri grave împotriva drepturilor omului în Libia, în special de execuții extrajudiciare și de dispariții forțate de persoane în perioada 2015-iunie 2020 la Tarhuna.

                                                22.3.2021

                                                Abderrahim Al-Kani și miliția Kaniyat au fugit din Tarhuna către estul Libiei la începutul lunii iunie 2020. Ulterior, la Tarhuna au fost descoperite mai multe gropi comune atribuite miliției Kaniyat.

                                                13.

                                                Aiub Vakhaevich KATAEV
                                                (alias Ayubkhan Vakhaevich KATAEV)

                                                Аюб Вахаевич КАТАЕВ
                                                (alias Аюбхан Вахаевич КАТАЕВ) (ortografia rusă)

                                                Funcție (funcții): Șef de departament în cadrul Ministerului Afacerilor Interne al Federației Ruse, în orașul Argun din Republica Cecenă
                                                Data nașterii: 1.12.1980 sau 1.12.1984
                                                Cetățenia: rusă
                                                Sexul: masculin

                                                Șef de departament în cadrul Ministerului Afacerilor Interne al Federației Ruse, în orașul Argun din Republica Cecenă.

                                                22.3.2021

                                                În calitatea sa de șef de departament în cadrul Ministerului Afacerilor Interne al Federației Ruse la Argun, Aiub Kataev supervizează activitățile agențiilor locale ale securității statului și poliției. În această funcție, acesta supervizează personal persecuțiile masive și sistematice din Cecenia, care au început în 2017. Actele de represiune vizează persoanele lesbiene, gay, bisexuale, transgen și intersexuale (LGBTI), persoanele care se presupune că aparțin unor grupuri LGBTI și alte persoane suspectate a fi opozanți ai conducătorului Republicii Cecene, Ramzan Kadyrov. Aiub Kataev și forțele aflate sub comanda sa poartă răspunderea pentru încălcări grave ale drepturilor omului în Rusia, în special pentru acte de tortură și alte tratamente crude, inumane sau degradante, precum și pentru arestări sau detenții arbitrare și execuții extrajudiciare sau arbitrare și asasinate.

                                                Potrivit afirmațiilor a numeroși martori, Aiub Kataev a supervizat și a participat personal la acte de tortură împotriva deținuților.

                                                14.

                                                Abuzaid (Abuzayed) Dzhandarovich VISMURADOV

                                                Абузайд Джандарович ВИСМУРАДОВ (ortografia rusă)

                                                Funcție (funcții): comandant al echipei «Terek» din cadrul unității speciale de intervenție rapidă, viceprim-ministru al Republicii Cecene, gardă de corp neoficială a conducătorului Republicii Cecene, Ramzan Kadyrov
                                                Data nașterii: 24.12.1975
                                                Locul nașterii: Akhmat-Yurt/Khosi-Yurt, fosta Republică Autonomă Sovietică Socialistă (RASS) Ceceno-Ingușă, actualmente Republica Cecenă (Federația Rusă)
                                                Cetățenia: rusă
                                                Sexul: masculin

                                                Comandant al echipei «Terek» din cadrul unității speciale de intervenție rapidă, viceprim-ministru al Republicii Cecene, gardă de corp neoficială a conducătorului Republicii Cecene, Ramzan Kadyrov.
                                                Abuzaid Vismuradov este comandantul detașamentului «Terek» din cadrul unității speciale de intervenție rapidă din luna mai 2012. În această funcție, acesta supervizează personal persecuțiile masive și sistematice din Cecenia, care au început în 2017. Actele de represiune vizează persoanele lesbiene, gay, bisexuale, transgen și intersexuale (LGBTI), persoanele care se presupune că aparțin unor grupuri LGBTI și alte persoane suspectate a fi opozanți ai conducătorului Republicii Cecene, Ramzan Kadyrov.

                                                22.3.2021

                                                Abuzaid Vismuradov și echipa «Terek» aflată sub comanda sa poartă răspunderea pentru încălcări grave ale drepturilor omului în Rusia, în special pentru acte de tortură și alte tratamente crude, inumane sau degradante, pentru arestări și detenții arbitrare, precum și pentru execuții extrajudiciare și arbitrare și asasinate.
                                                Potrivit afirmațiilor a numeroși martori, Abuzaid Vismuradov a supervizat și a participat personal la acte de tortură împotriva deținuților. Acesta este un colaborator apropiat al lui Ramzan Kadyrov, conducătorul Republicii Cecene, care duce de mulți ani o campanie de represiune împotriva oponenților săi politici.

                                                15.

                                                Gabriel Moses LOKUJO

                                                —

                                                Funcție (funcții): general-maior în cadrul Forțelor Apărării Populare din Sudanul de Sud (FAPSS)
                                                Cetățenia: sud-sudaneză
                                                Sexul: masculin

                                                General-maior în cadrul Forțelor Apărării Populare din Sudanul de Sud (SSPDF).
                                                Gabriel Moses Lokujo este responsabil de încălcări grave ale drepturilor omului în Sudanul de Sud, în special de execuții extrajudiciare, sumare sau arbitrare și de asasinate.
                                                În mai 2020, trei ofițeri din cadrul Armatei de Eliberare a Poporului Sudanez în Opoziție (SPLA-IO) au fost răpiți și executați la ordinele generalului-maior Lokujo.

                                                22.3.2021”

                                                În septembrie 2020, generalul-maior Lokujo a dezertat din SPLA-IO pentru a se alătura SSPDF și este responsabil de ciocnirile care au urmat atât în centrul de instruire din orașul Moroto, situat în sudul Ecuatoriei Centrale, cât și în vecinătatea acestui centru. Ca urmare, în ultimul trimestru din 2020 s-au semnalat mai mulți morți și răniți de ambele părți, precum și civili strămutați, în special în regiunea Kajo-Keji din statul Ecuatoria Centrală. Forțele generalului-maior Lokujo au rămas în această regiune în care au fost semnalate mai multe ciocniri, iar siguranța și securitatea comunităților civile sunt în continuare amenințate.

                        2.

                        Următoarele rubrici se adaugă pe lista persoanelor juridice, a entităților și a organismelor prevăzută în secțiunea B („Persoane juridice, entități și organisme”) din anexa I la Regulamentul (UE) 2020/1998:

                                    Nume (transcriere cu caractere latine)

                                    Nume

                                    Informații de identificare

                                    Motivele înscrierii pe listă

                                    Data includerii pe listă

                                    „1.

                                    Biroul de securitate publică al Corpului de producție și de construcții din Xinjiang

                                    新疆生产建设兵团公安局
                                    (ortografia chineză)

                                    Adresă: 106 Guangming Road, Urumqi, Xinjiang Uyghur Autonomous Region (XUAR), China
                                    Tel. +86 9915988114

                                    Biroul de securitate publică al Corpului de producție și de construcții din Xinjiang (Xinjiang Production and Construction Corps – XPCC) răspunde de punerea în aplicare a tuturor politicilor XPCC legate de chestiuni privind securitatea, inclusiv de gestionarea centrelor de detenție. XPCC este o organizație economică și paramilitară de stat din Regiunea Autonomă Uigură Xinjiang, care exercită autoritatea administrativă și controlează activitățile economice din Xinjiang.

                                    22.3.2021

                                    Ca organizație care răspunde de politicile de securitate în cadrul XPCC, Biroul de securitate publică al XPCC este responsabil de încălcări grave ale drepturilor omului în China, în special detenția arbitrară și la scară largă a uigurilor și a persoanelor aparținând altor minorități etnice musulmane și de tratamentele degradante aplicate acestora, precum și de încălcarea sistematică a libertății lor religioase sau de convingere, în contextul, printre altele, al punerii în aplicare de către XPCC a unui program amplu de supraveghere, detenție și îndoctrinare îndreptat împotriva minorităților etnice musulmane.
                                    În cadrul programului sus-menționat, XPCC folosește în mod sistematic uigurii și persoanele aparținând altor minorități etnice musulmane la muncă forțată, în special pe plantațiile de bumbac. Ca organizație care răspunde de politicile de securitate în cadrul XPCC, Biroul de securitate publică al XPCC este responsabil de utilizarea sistematică a muncii forțate.

                                    2.

                                    Parchetul Central (alias Biroul Procurorului din RPDC)

                                    조선민주주의인민공화국 중앙검찰소 (ortografia coreeană)

                                    Parchetul Central este o instituție care supervizează toate procedurile penale din Republica Populară Democrată Coreeană (RPDC), inclusiv anchetele, interogatoriile, arestările preventive și procesele.

                                    22.3.2021

                                    Parchetul Central este implicat în urmărirea penală și pedepsirea persoanelor pentru infracțiuni cu caracter politic, în cadrul unor procese profund inechitabile. Acesta poartă, de asemenea, răspunderea instituțională pentru încălcări grave ale drepturilor omului în închisori obișnuite și centre de interogatoriu și detenție prin neaplicarea drepturilor persoanelor în arest preventiv și ale prizonierilor condamnați. În strânsă cooperare cu Ministerul Securității Statului și Ministerul Securității Sociale, este responsabil de încălcări grave ale drepturilor omului săvârșite de aparatul de securitate al RPDC și legitimează astfel de încălcări, în special acte de tortură și alte tratamente sau pedepse crude, inumane sau degradante, execuții extrajudiciare, sumare sau arbitrare și asasinate, dispariții forțate de persoane, precum și arestări sau detenții arbitrare.

                                    3.

                                    Miliția Kaniyat (cunoscută anterior drept «Brigada 7», «Brigada 7 Tarhuna», «Brigada Tarhuna») (alias«Brigada 9»; «Miliția Al-Kani»; «Al-Kaniyat»; «Brigada Kani»; «Kaniat»; «Kaniyat»; «Kanyat»)

                                    مليشيا كانيات (ortografia arabă)

                                    Miliția Kaniyat este o miliție armată libiană care a exercitat controlul asupra orașului libian Tarhuna în perioada 2015-iunie 2020. La Tarhuna au fost descoperite gropi comune atribuite Miliției Kaniyat după ce aceasta a fugit către estul Libiei în iunie 2020. Miliția Kaniyat este responsabilă de abuzuri grave împotriva drepturilor omului, în special execuții extrajudiciare și dispariții forțate de persoane.

                                    22.3.2021

                                    4.

                                    Biroul Național de Securitate (alias Agenția Națională de Securitate) al guvernului Eritreei

                                    —

                                    Condus de generalul-maior Abraha Kassa

                                    Biroul Național de Securitate (alias Agenția Națională de Securitate) al guvernului Eritreei este condus de generalul-maior Abraha Kassa și se află sub supravegherea Biroului președintelui. Biroul Național de Securitate este organizat în șase birouri, fiecare dintre acestea fiind împărțit în câte trei secții responsabile de informații, arestări și, respectiv, interogatorii. Biroul Național de Securitate este responsabil de încălcări grave ale drepturilor omului în Eritreea, în special arestări arbitrare, execuții extrajudiciare, dispariții forțate de persoane și acte de tortură săvârșite de agenții săi.

                                    22.3.2021”


title: Regulamentul de punere în aplicare (UE) 2021/480 al Consiliului din 22 martie 2021 privind punerea în aplicare a Regulamentului (UE) nr. 401/2013 privind măsuri restrictive instituite împotriva Myanmar/Birmaniei

text:
                  22.3.2021

                  RO

                  Jurnalul Oficial al Uniunii Europene

                  LI 99/15

         REGULAMENTUL DE PUNERE ÎN APLICARE (UE) 2021/480 AL CONSILIULUI
         din 22 martie 2021
         privind punerea în aplicare a Regulamentului (UE) nr. 401/2013 privind măsuri restrictive instituite împotriva Myanmar/Birmaniei
         CONSILIUL UNIUNII EUROPENE,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 401/2013 al Consiliului din 2 mai 2013 privind măsuri restrictive instituite împotriva Myanmar/Birmaniei și de abrogare a Regulamentului (CE) nr. 194/2008 (1), în special articolul 4i,
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:

                     (1)

                     La 2 mai 2013, Consiliul a adoptat Regulamentul (UE) nr. 401/2013.

                     (2)

                     La 22 februarie 2021 Consiliul a adoptat concluzii prin care a condamnat în termenii cei mai fermi lovitura de stat militară care a avut loc în Myanmar/Birmania la 1 februarie 2021. Acesta a solicitat dezamorsarea crizei prin încetarea imediată a stării de urgență, restabilirea guvernului civil legitim și deschiderea parlamentului nou ales.

                     (3)

                     Consiliul a solicitat, de asemenea, autorităților militare să îi elibereze pe președintă, pe consilierul de stat și pe toți cei care au fost reținuți sau arestați în legătură cu lovitura de stat. Consiliul a insistat asupra faptului că trebuie să se asigure telecomunicații fără obstacole, să se garanteze libertatea de exprimare, de asociere și de întrunire, precum și accesul la informații și să se respecte statul de drept și drepturile omului. Consiliul a condamnat represiunea militară și polițienească împotriva demonstranților pașnici, solicitând, în același timp, autorităților să dea dovadă de maximă moderație și invitând toate părțile să se abțină de la violență, în conformitate cu dreptul internațional.

                     (4)

                     Concluziile Consiliului au subliniat faptul că Uniunea este pregătită să adopte măsuri restrictive ca răspuns la lovitura de stat militară.

                     (5)

                     La 28 februarie 2021, în urma reprimării violente a protestelor pașnice din întreaga țară, Înaltul Reprezentant al Uniunii pentru afaceri externe și politica de securitate a condamnat represiunea brutală și a solicitat autorităților militare să renunțe imediat la utilizarea forței împotriva civililor și să permită populației să își exercite dreptul la libertatea de exprimare și de întrunire.

                     (6)

                     În acest context și având în vedere situația care se menține în continuare gravă în Myanmar/Birmania, 11 persoane ar trebui incluse pe lista persoanelor fizice și juridice, a entităților și a organismelor cărora li se aplică măsurile restrictive, prevăzută în anexa IV la Regulamentul (UE) nr. 401/2013.

                     (7)

                     Prin urmare, anexa IV la Regulamentul (UE) nr. 401/2013 ar trebui să fie modificată în consecință,

               ADOPTĂ PREZENTUL REGULAMENT:

            Articolul 1
            Anexa IV la Regulamentul (UE) nr. 401/2013 se modifică astfel cum se prevede în anexa la prezentul regulament.

            Articolul 2
            Prezentul regulament intră în vigoare la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 22 martie 2021.

                  Pentru Consiliu

                  Președintele

               J. BORRELL FONTELLES

            (1)  JO L 121, 3.5.2013, p. 1.

            ANEXĂ
            Următoarele persoane sunt adăugate pe lista persoanelor fizice și juridice, a entităților și a organismelor care figurează în anexa IV la Regulamentul (UE) nr. 401/2013:

                           Nume

                           Informații de identificare

                           Motive

                           Data includerii pe listă

                           „15.

                           Min Aung Hlaing

                           Data nașterii: 3 iulie 1956
                           Locul nașterii: Tavoy, Myanmar/Birmania
                           Cetățenie: Myanmar/Birmania
                           Număr național de identificare: 12/SAKHANA(N)020199
                           Genul: masculin

                           Min Aung Hlaing este comandantul suprem al forțelor armate din Myanmar/Birmania (Tatmadaw) începând din 2011. Este președintele Consiliului administrativ al statului (CAS) și membru al Consiliului național de apărare și securitate (CNAS).
                           La 1 februarie 2021, forțele armate din Myanmar/Birmania (Tatmadaw), conduse de comandantul suprem Min Aung Hlaing, au executat o lovitură de stat în Myanmar/Birmania, declarând rezultatele alegerilor desfășurate la 8 noiembrie 2020 ca fiind nevalide și răsturnând guvernul ales în mod democratic. Ca parte a loviturii de stat, vicepreședintele Myint Swe, în calitatea sa de președinte în exercițiu, a declarat starea de urgență la 1 februarie și a transferat competențele legislative, executive și judiciare ale statului comandantului suprem al serviciilor de apărare, generalisimul Min Aung Hlaing. La 2 februarie, a fost constituit CAS pentru a exercita competențele respective, împiedicând guvernul ales în mod democratic să își îndeplinească mandatul.

                           22.3.2021

                           Prin concentrarea tuturor competențelor și în calitatea sa de președinte al CAS, comandantul suprem Min Aung Hlaing a fost direct implicat în luarea deciziilor în ceea ce privește funcții de stat și responsabil pentru aceste decizii și este prin urmare, responsabil pentru subminarea democrației și a statului de drept în Myanmar/Birmania.
                           În plus, CAS a adoptat decizii de limitare a drepturilor la libertatea de exprimare, inclusiv accesul la informații, și de întrunire pașnică. Forțele militare și autoritățile care funcționează sub controlul CAS au săvârșit încălcări grave ale drepturilor omului începând din 1 februarie 2021, omorând civili și protestatari neînarmați și limitând libertatea de întrunire și de exprimare, inclusiv prin restricționarea accesului la internet și prin arestări arbitrare și detenția liderilor opoziției și a opozanților loviturii de stat.
                           În calitatea sa de președinte al CAS, comandantul suprem Min Aung Hlaing este direct responsabil pentru deciziile represive respective și pentru încălcări grave ale drepturilor omului.

                           În 2018, ONU, precum și organizații internaționale ale societății civile au raportat încălcări flagrante ale drepturilor omului și încălcări grave ale dreptului internațional umanitar săvârșite în statele Kachin, Rakhine și Shan împotriva populației Rohingya de către forțele militare și polițienești începând din 2011 și au ajuns la concluzia că multe dintre respectivele încălcări se numără printre cele mai grave crime conform dreptului internațional. În calitatea sa de comandant suprem al Tatmadaw începând din 2011, Min Aung Hlaing este direct responsabil pentru încălcările grave și abuzurile respective împotriva populației Rohingya.

                           16.

                           Myint Swe

                           Data nașterii: 24 mai 1951
                           Cetățenie: Myanmar/Birmania
                           Genul: masculin

                           Generalul-locotenent Myint Swe este membru al forțelor armate din Myanmar/Birmania (Tatmadaw) și a ocupat funcția de vicepreședinte numit de Tatmadaw până la 1 februarie 2021. La data respectivă, Myint Swe a participat la o reuniune a Consiliului național de apărare și securitate (CNAS), alături de alți membri ai Tatmadaw. Reuniunea CNAS a fost neconstituțională, întrucât nu i-a inclus pe membrii civili ai Tatmadaw. În timpul respectivei reuniuni, Myint Swe a fost declarat președinte în exercițiu. Apoi, Myint Swe a declarat starea de urgență și a transferat competențele legislative, executive și judiciare ale statului către comandantul suprem al serviciilor de apărare, Min Aung Hlaing. A fost încălcată procedura de declarare a stării de urgență întrucât, conform Constituției, numai președintele are dreptul de a declara starea de urgență.
                           Prin acceptarea numirii sale în funcția de președinte în exercițiu și prin transferul competențelor legislative, judiciare și executive către comandantul suprem, Myint Swe a contribuit la răsturnarea guvernului ales în mod democratic și este, prin urmare, responsabil pentru subminarea democrației și a statului de drept în Myanmar/Birmania.

                           22.3.2021

                           17.

                           Soe Win

                           Data nașterii: 1 martie 1960
                           Cetățenie: Myanmar/Birmania
                           Genul: masculin

                           Soe Win este comandantul suprem adjunct al forțelor armate din Myanmar/Birmania (Tatmadaw) începând din 2011. Este vicepreședintele Consiliului administrativ al statului (CAS) și membru al Consiliului național de apărare și securitate (CNAS).
                           La 1 februarie 2021, forțele armate din Myanmar/Birmania (Tatmadaw), conduse de comandantul suprem Min Aung Hlaing, au executat o lovitură de stat în Myanmar/Birmania, declarând rezultatele alegerilor desfășurate la 8 noiembrie 2020 ca fiind nevalide și răsturnând guvernul ales în mod democratic. Ca parte a loviturii de stat, vicepreședintele Myint Swe, în calitatea sa de președinte în exercițiu, a declarat starea de urgență la 1 februarie și a transferat competențele legislative, executive și judiciare ale statului comandantului suprem al serviciilor de apărare, generalisimul Min Aung Hlaing. La 2 februarie, a fost constituit CAS pentru a exercita competențele respective, împiedicând guvernul ales în mod democratic să își îndeplinească mandatul.

                           22.3.2021

                           Comandantul suprem adjunct Soe Win a fost direct implicat, în calitate de vicepreședinte al CAS, în luarea deciziilor în ceea ce privește funcții de stat și responsabil pentru aceste decizii și este, prin urmare, responsabil pentru subminarea democrației și a statului de drept în Myanmar/Birmania.
                           În plus, CAS a adoptat decizii de limitare a drepturilor la libertatea de exprimare, inclusiv accesul la informații, și de întrunire pașnică. Forțele militare și autoritățile care funcționează sub controlul CAS au săvârșit încălcări grave ale drepturilor omului începând din 1 februarie 2021, omorând protestatari civili și neînarmați și limitând libertatea de întrunire și de exprimare, inclusiv prin restricționarea accesului la internet și prin arestări arbitrare și detenția liderilor opoziției și a opozanților loviturii de stat.
                           În calitatea sa de vicepreședinte al CAS, comandantul suprem adjunct Soe Win este direct responsabil pentru deciziile represive respective și pentru încălcări grave ale drepturilor omului.

                           În 2018, ONU, precum și organizații internaționale ale societății civile au raportat încălcări flagrante ale drepturilor omului și încălcări grave ale dreptului internațional umanitar săvârșite în statele Kachin, Rakhine și Shan împotriva populației Rohingya de către forțele militare și polițienești începând din 2011 și au ajuns la concluzia că multe dintre aceste încălcări se numără printre cele mai grave crime conform dreptului internațional. În calitatea sa de comandant suprem adjunct al Tatmadaw începând din 2011, Soe Win este responsabil pentru încălcările grave și abuzurile respective împotriva populației Rohingya.

                           18.

                           Sein Win

                           Data nașterii: 24 iulie 1956
                           Locul nașterii: Pyin Oo Lwin, Myanmar/Birmania
                           Cetățenie: Myanmar/Birmania
                           Genul: masculin

                           Generalul-locotenent Sein Win este membru al Tatmadaw și fost ministru al apărării (între 24 august 2015 și 1 februarie 2021). La 1 februarie, a participat la o reuniune a Consiliului național de apărare și securitate (CNAS), alături de alți membri ai Tatmadaw. Reuniunea CNAS a fost neconstituțională, întrucât nu i-a inclus pe membrii civili ai Tatmadaw. În timpul respectivei reuniuni, Myint Swe a fost declarat președinte în exercițiu. Apoi, Myint Swe a declarat stare de urgență și a transferat competențele legislative, executive și judiciare ale statului către comandantul suprem al serviciilor de apărare, Min Aung Hlaing. A fost încălcată procedura de declarare a stării de urgență întrucât, conform Constituției, numai președintele are dreptul de a declara starea de urgență.
                           Prin participarea sa la reuniunea CNAS în cadrul căreia s-a decis declararea stării de urgență și transferarea competențelor legislative, executive și judiciare ale statului către comandantul suprem al serviciilor de apărare, Sein Win a contribuit la declararea rezultatelor alegerilor desfășurate la 8 noiembrie 2020 ca fiind nevalide și la răsturnarea guvernului ales în mod democratic. Prin urmare, este responsabil pentru subminarea democrației și a statului de drept în Myanmar/Birmania.

                           22.3.2021

                           În 2018, ONU, precum și organizații internaționale ale societății civile au raportat încălcări flagrante ale drepturilor omului și încălcări grave ale dreptului internațional umanitar săvârșite în statele Kachin, Rakhine și Shan împotriva populației Rohingya de către forțele militare și polițienești începând din 2011 și au ajuns la concluzia că multe dintre respectivele încălcări se numără printre cele mai grave crime conform dreptului internațional. În calitatea sa de ministru al apărării în perioada 24 august 2015–1 februarie 2021, Sein Win este responsabil pentru încălcările grave și abuzurile respective împotriva populației Rohingya.

                           19.

                           Thein Soe
                           (alias U Thein Soe)

                           Data nașterii: 23 ianuarie 1952
                           Locul nașterii: Kani, Myanmar/Birmania
                           Cetățenie: Myanmar/Birmania
                           Genul: masculin

                           Thein Soe a fost numit președinte al Comisiei electorale a Uniunii (CEU) la 2 februarie 2021. Prin acceptarea acestei numiri imediat după desfășurarea loviturii de stat militare de la 1 februarie 2021 și prin acțiunile pe care le-a întreprins în calitatea sa de președinte al CEU, în special anularea rezultatelor alegerilor fără nicio dovadă concretă de fraudă, Thein Soe a fost direct implicat în acțiuni care subminează democrația și statul de drept în Myanmar/Birmania.

                           22.3.2021

                           20.

                           Mya Tun Oo

                           Data nașterii: 4 sau 5 mai 1961
                           Cetățenie: Myanmar/Birmania
                           Genul: masculin

                           Generalul Mya Tun Oo este membru al forțelor armate din Myanmar/Birmania (Tatmadaw). El a fost numit ministru al apărării la 1 februarie 2021 și este membru al Consiliului administrativ al statului (CAS).
                           La 1 februarie 2021, forțele armate din Myanmar/Birmania (Tatmadaw), conduse de comandantul suprem Min Aung Hlaing, au executat o lovitură de stat în Myanmar/Birmania, declarând rezultatele alegerilor desfășurate la 8 noiembrie 2020 ca fiind nevalide și răsturnând guvernul ales în mod democratic. Ca parte a loviturii de stat, vicepreședintele Myint Swe, în calitatea sa de președinte în exercițiu, a declarat starea de urgență la 1 februarie și a transferat competențele legislative, executive și judiciare ale statului comandantului suprem al serviciilor de apărare, generalisimul Min Aung Hlaing. La 2 februarie, a fost constituit CAS pentru a exercita competențele respective, împiedicând guvernul ales în mod democratic să își îndeplinească mandatul.
                           În calitatea sa de membru al CAS, generalul Mya Tun Oo a fost direct implicat în luarea deciziilor în ceea ce privește funcții de stat și responsabil pentru aceste decizii și este, prin urmare, responsabil pentru subminarea democrației și a statului de drept în Myanmar/Birmania.

                           22.3.2021

                           În plus, CAS a adoptat decizii de limitare a drepturilor la libertatea de exprimare, inclusiv accesul la informații, și de întrunire pașnică. Forțele militare și autoritățile care funcționează sub controlul CAS au săvârșit încălcări grave ale drepturilor omului începând din 1 februarie 2021, omorând civili și protestatari neînarmați și limitând libertatea de întrunire și de exprimare, inclusiv prin restricționarea accesului la internet și prin arestări arbitrare și detenția liderilor opoziției și a opozanților loviturii de stat.
                           În calitatea sa de membru al CAS, generalul Mya Tun Oo este direct responsabil pentru deciziile represive respective și pentru încălcări grave ale drepturilor omului.
                           În 2018, ONU, precum și organizații internaționale ale societății civile au raportat încălcări flagrante ale drepturilor omului și încălcări grave ale dreptului internațional umanitar săvârșite în statele Kachin, Rakhine și Shan împotriva populației Rohingya de către forțele militare și polițienești începând din 2011 și au ajuns la concluzia că multe dintre respectivele încălcări se numără printre cele mai grave crime conform dreptului internațional. Mya Tun Oo a fost adjunct al șefului Statului-Major General al forțelor armate din Myanmar/Birmania (Tatmadaw), a treia cea mai importantă funcție din cadrul Tatmadaw, din august 2016 până când a fost numit ministru al apărării. În această calitate, el a supravegheat operațiile militare desfășurate în statul Rakhine și a coordonat diferitele forțe armate, inclusiv forțele terestre, cele navale și cele aeriene, precum și utilizarea artileriei. Prin urmare, este responsabil pentru încălcările grave și abuzurile respective împotriva populației Rohingya.

                           21.

                           Dwe Aung Lin

                           Data nașterii:
                           31 mai 1962
                           Cetățenie: Myanmar/Birmania
                           Genul: masculin

                           Generalul-locotenent Dwe Aung Lin este membru al forțelor armate din Myanmar/Birmania (Tatmadaw) și este secretarul Consiliului administrativ al statului (CAS).
                           La 1 februarie 2021, forțele armate din Myanmar/Birmania (Tatmadaw), conduse de comandantul suprem Min Aung Hlaing, au executat o lovitură de stat în Myanmar/Birmania, declarând rezultatele alegerilor desfășurate la 8 noiembrie 2020 ca fiind nevalide și răsturnând guvernul ales în mod democratic. Ca parte a loviturii de stat, vicepreședintele Myint Swe, în calitatea sa de președinte în exercițiu, a declarat starea de urgență la 1 februarie și a transferat competențele legislative, executive și judiciare ale statului comandantului suprem al serviciilor de apărare, generalisimul Min Aung Hlaing. La 2 februarie, a fost constituit CAS pentru a exercita competențele respective, împiedicând guvernul ales în mod democratic să își îndeplinească mandatul.
                           Generalul-locotenent Dwe Aung Lin a fost numit secretar al CAS la 2 februarie 2021 și este cel care a emis ordinele CAS. Printre altele, a ordonat înlăturarea unor persoane din funcțiile în care fuseseră numite de către guvernul ales în mod democratic, precum și înlocuirea membrilor comisiei electorale din Myanmar/Birmania.
                           În calitatea sa de membru și secretar al CAS, generalul-locotenent Dwe Aung Lin a fost direct implicat în luarea deciziilor în ceea ce privește funcții de stat și responsabil pentru aceste decizii și este, prin urmare, responsabil pentru subminarea democrației și a statului de drept în Myanmar/Birmania.

                           22.3.2021

                           În plus, CAS a adoptat decizii de limitare a drepturilor la libertatea de exprimare, inclusiv accesul la informații, și de întrunire pașnică. Forțele militare și autoritățile care funcționează sub controlul CAS au săvârșit încălcări grave ale drepturilor omului începând din 1 februarie 2021, omorând civili și protestatari neînarmați și limitând libertatea de întrunire și de exprimare, inclusiv prin restricționarea accesului la internet și prin arestări arbitrare și detenția liderilor opoziției și a opozanților loviturii de stat.
                           În calitatea sa de membru și secretar al CAS, generalul-locotenent Dwe Aung Lin este direct responsabil pentru deciziile represive respective și pentru încălcări grave ale drepturilor omului.

                           22.

                           Ye Win Oo

                           Data nașterii: 21 februarie 1966
                           Cetățenie: Myanmar/Birmania
                           Genul: masculin

                           Generalul-locotenent Ye Win Oo este membru al forțelor armate din Myanmar/Birmania (Tatmadaw) și este secretarul adjunct al Consiliului administrativ al statului (CAS).
                           La 1 februarie 2021, forțele armate din Myanmar/Birmania (Tatmadaw), conduse de comandantul suprem Min Aung Hlaing, au executat o lovitură de stat în Myanmar/Birmania, declarând rezultatele alegerilor desfășurate la 8 noiembrie 2020 ca fiind nevalide și răsturnând guvernul ales în mod democratic. Ca parte a loviturii de stat, vicepreședintele Myint Swe, în calitatea sa de președinte în exercițiu, a declarat starea de urgență la 1 februarie și a transferat competențele legislative, executive și judiciare ale statului comandantului suprem al serviciilor de apărare, generalisimul Min Aung Hlaing. La 2 februarie, a fost constituit CAS pentru a exercita competențele respective, împiedicând guvernul ales în mod democratic să își îndeplinească mandatul.

                           22.3.2021

                           Generalul-locotenent Ye Win Oo a fost numit secretar adjunct al CAS la 2 februarie 2021. În calitatea sa de membru și secretar adjunct al CAS, generalul-locotenent Ye Win Oo a fost direct implicat în luarea deciziilor în ceea ce privește funcții de stat și responsabil pentru aceste decizii și este, prin urmare, responsabil pentru subminarea democrației și a statului de drept în Myanmar/Birmania.
                           În plus, CAS a adoptat decizii de limitare a drepturilor la libertatea de exprimare, inclusiv accesul la informații, și de întrunire pașnică. Forțele de securitate și autoritățile din Myanmar/Birmania care funcționează sub controlul CAS au săvârșit încălcări grave ale drepturilor omului începând din 1 februarie 2021, omorând civili și protestatari neînarmați și limitând libertatea de întrunire și de exprimare, inclusiv prin restricționarea accesului la internet și prin arestări arbitrare și detenția liderilor opoziției și a opozanților loviturii de stat.
                           În calitatea sa de membru și secretar adjunct al CAS, generalul-locotenent Ye Win Oo este direct responsabil pentru deciziile represive respective și pentru încălcări grave ale drepturilor omului.

                           23.

                           Maung Maung Kyaw

                           Data nașterii: 23 iulie 1964
                           Cetățenie: Myanmar/Birmania
                           Genul: masculin

                           Generalul Maung Maung Kyaw este membru al forțelor armate din Myanmar/Birmania (Tatmadaw) și membru al Consiliului administrativ al statului (CAS).
                           La 1 februarie 2021, forțele armate din Myanmar/Birmania (Tatmadaw), conduse de comandantul suprem Min Aung Hlaing, au executat o lovitură de stat în Myanmar/Birmania, declarând rezultatele alegerilor desfășurate la 8 noiembrie 2020 ca fiind nevalide și răsturnând guvernul ales în mod democratic. Ca parte a loviturii de stat, vicepreședintele Myint Swe, în calitatea sa de președinte în exercițiu, a declarat starea de urgență la 1 februarie și a transferat competențele legislative, executive și judiciare ale statului comandantului suprem al serviciilor de apărare, generalisimul Min Aung Hlaing. La 2 februarie, a fost constituit CAS pentru a exercita competențele respective, împiedicând guvernul ales în mod democratic să își îndeplinească mandatul.
                           În calitatea sa de membru al CAS, generalul Maung Maung Kyaw a fost direct implicat în luarea deciziilor în ceea ce privește funcții de stat și responsabil pentru aceste decizii și este, prin urmare, responsabil pentru subminarea democrației și a statului de drept în Myanmar/Birmania.

                           22.3.2021

                           În plus, CAS a adoptat decizii de limitare a drepturilor la libertatea de exprimare, inclusiv accesul la informații, și de întrunire pașnică. Forțele militare și autoritățile care funcționează sub controlul CAS au săvârșit încălcări grave ale drepturilor omului începând din 1 februarie 2021, omorând civili și protestatari neînarmați și limitând libertatea de întrunire și de exprimare, inclusiv prin restricționarea accesului la internet și prin arestări arbitrare și detenția liderilor opoziției și a opozanților loviturii de stat.
                           În calitatea sa de membru al CAS, generalul Maung Maung Kyaw este direct responsabil pentru deciziile represive respective și pentru încălcări grave ale drepturilor omului.

                           24.

                           Moe Myint Tun

                           Data nașterii: 24 mai 1968
                           Cetățenie: Myanmar/Birmania
                           Genul: masculin

                           Generalul-locotenent Moe Myint Tun este membru al forțelor armate din Myanmar/Birmania (Tatmadaw) și membru al Consiliului administrativ al statului (CAS).
                           La 1 februarie 2021, forțele armate din Myanmar/Birmania (Tatmadaw), conduse de comandantul suprem Min Aung Hlaing, au executat o lovitură de stat în Myanmar/Birmania, declarând rezultatele alegerilor desfășurate la 8 noiembrie 2020 ca fiind nevalide și răsturnând guvernul ales în mod democratic. Ca parte a loviturii de stat, vicepreședintele Myint Swe, în calitatea sa de președinte în exercițiu, a declarat starea de urgență la 1 februarie și a transferat competențele legislative, executive și judiciare ale statului comandantului suprem al serviciilor de apărare, generalisimul Min Aung Hlaing. La 2 februarie, a fost constituit CAS pentru a exercita competențele respective, împiedicând guvernul ales în mod democratic să își îndeplinească mandatul.
                           În calitatea sa de membru al CAS, generalul-locotenent Moe Myint Tun a fost direct implicat în luarea deciziilor în ceea ce privește funcții de stat și responsabil pentru aceste decizii și este, prin urmare, responsabil pentru subminarea democrației și a statului de drept în Myanmar/Birmania.

                           22.3.2021

                           În plus, CAS a adoptat decizii de limitare a drepturilor la libertatea de exprimare, inclusiv accesul la informații, și de întrunire pașnică. Forțele militare și autoritățile care funcționează sub controlul CAS au săvârșit încălcări grave ale drepturilor omului începând din 1 februarie 2021, omorând civili și protestatari neînarmați și limitând libertatea de întrunire și de exprimare, inclusiv prin restricționarea accesului la internet și prin arestări arbitrare și detenția liderilor opoziției și a opozanților loviturii de stat.
                           În calitatea sa de membru al CAS, generalul-locotenent Moe Myint Tun este direct responsabil pentru deciziile represive respective și pentru încălcări grave ale drepturilor omului.
                           În 2018, ONU, precum și organizații internaționale ale societății civile au raportat încălcări flagrante ale drepturilor omului și încălcări grave ale dreptului internațional umanitar săvârșite în statele Kachin, Rakhine și Shan împotriva populației Rohingya de către forțele militare și polițienești începând din 2011 și au ajuns la concluzia că multe dintre respectivele încălcări se numără printre cele mai grave crime conform dreptului internațional. Generalul-locotenent Moe Myint Tun a fost șeful Biroului de operațiuni speciale (BSO)-6 și șef al Statului-Major General (forțele terestre) din cadrul forțelor armate din Myanmar/Birmania (Tatmadaw) până în 2019. În această calitate, el a supravegheat operații în statul Rakhine. Prin urmare, este responsabil pentru respectivele încălcări grave și abuzuri împotriva populației Rohingya.

                           25.

                           Than Hlaing

                           Data nașterii:
                           Cetățenie: Myanmar/Birmania
                           Genul: masculin

                           Generalul-locotenent Than Hlaing este membru al forțelor armate din Myanmar/Birmania (Tatmadaw). El a fost numit ministru adjunct al afacerilor interne, șef al poliției, la 2 februarie 2021.
                           La 1 februarie 2021, forțele armate din Myanmar/Birmania (Tatmadaw), conduse de comandantul suprem Min Aung Hlaing, au executat o lovitură de stat în Myanmar/Birmania, declarând rezultatele alegerilor desfășurate la 8 noiembrie 2020 ca fiind nevalide și răsturnând guvernul ales în mod democratic. Ca parte a loviturii de stat, vicepreședintele Myint Swe, în calitatea sa de președinte în exercițiu, a declarat starea de urgență la 1 februarie și a transferat competențele legislative, executive și judiciare ale statului comandantului suprem al serviciilor de apărare, generalisimul Min Aung Hlaing. La 2 februarie, a fost constituit CAS pentru a exercita competențele respective, împiedicând guvernul ales în mod democratic să își îndeplinească mandatul.
                           Numit de CAS, generalul-locotenent Than Hlaing a exercitat acțiuni și politici care subminează democrația și statul de drept în Myanmar/Birmania, precum și în acțiuni care amenință pacea, securitatea și stabilitatea Myanmar/Birmaniaului/Birmaniei.

                           22.3.2021”

                           În plus, forțele polițienești care acționau sub autoritatea generalului-locotenent Than Hlaing au săvârșit încălcări grave ale drepturilor omului începând din 1 februarie 2021, omorând civili și protestatari neînarmați și limitând libertatea de întrunire și de exprimare, efectuând arestări arbitrare și plasând în detenție lideri ai opoziției și opozanți ai loviturii de stat. În calitatea sa de ministru adjunct al afacerilor interne, șef al poliției, generalul-locotenent Than Hlaing este direct responsabil pentru luarea deciziilor în ceea ce privește politicile represive și acțiunile violente ale poliției împotriva demonstranților pașnici și este, prin urmare responsabil pentru încălcări grave ale drepturilor omului în Myanmar/Birmania.


title: Regulamentul de punere în aplicare (UE) 2021/484 al Comisiei din 16 martie 2021 de aprobare a unei modificări care nu este minoră a caietului de sarcini al unei denumiri înregistrate în Registrul denumirilor de origine protejate și al indicațiilor geografice protejate [„Burrata di Andria” (IGP)]

text:
                  23.3.2021

                  RO

                  Jurnalul Oficial al Uniunii Europene

                  L 100/1

         REGULAMENTUL DE PUNERE ÎN APLICARE (UE) 2021/484 AL COMISIEI
         din 16 martie 2021
         de aprobare a unei modificări care nu este minoră a caietului de sarcini al unei denumiri înregistrate în Registrul denumirilor de origine protejate și al indicațiilor geografice protejate [„Burrata di Andria” (IGP)]
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare (1), în special articolul 52 alineatul (2),
         întrucât:

                     (1)

                     În conformitate cu articolul 53 alineatul (1) primul paragraf din Regulamentul (UE) nr. 1151/2012, Comisia a examinat cererea Italiei de aprobare a unei modificări a caietului de sarcini al indicației geografice protejate „Burrata di Andria”, înregistrată în temeiul Regulamentului de punere în aplicare (UE) 2016/2103 al Comisiei (2).

                     (2)

                     Deoarece modificarea respectivă nu este minoră în sensul articolului 53 alineatul (2) din Regulamentul (UE) nr. 1151/2012, Comisia a publicat cererea de modificare în Jurnalul Oficial al Uniunii Europene (3), în conformitate cu articolul 50 alineatul (2) litera (a) din regulamentul respectiv.

                     (3)

                     Întrucât Comisiei nu i s-a comunicat nicio declarație de opoziție în conformitate cu articolul 51 din Regulamentul (UE) nr. 1151/2012, modificarea caietului de sarcini trebuie aprobată,

               ADOPTĂ PREZENTUL REGULAMENT:

            Articolul 1
            Se aprobă modificarea caietului de sarcini publicată în Jurnalul Oficial al Uniunii Europene cu privire la denumirea „Burrata di Andria” (IGP).

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 16 martie 2021.

                  Pentru Comisie,

                  Pentru Președinte,

               Janusz WOJCIECHOWSKI

                  Membru al Comisiei

            (1)  JO L 343, 14.12.2012, p. 1.

            (2)  Regulamentul de punere în aplicare (UE) 2016/2103 al Comisiei din 21 noiembrie 2016 de înregistrare a unei denumiri în Registrul denumirilor de origine protejate și al indicațiilor geografice protejate [Burrata di Andria (IGP)] (JO L 327, 2.12.2016, p. 16).

            (3)  JO C 408, 27.11.2020, p. 9.


title: Regulamentul de punere în aplicare (UE) 2021/506 al Comisiei din 23 martie 2021 privind autorizarea metantiolului ca aditiv destinat hranei pentru toate speciile de animale (Text cu relevanță pentru SEE)

text:
                  24.3.2021

                  RO

                  Jurnalul Oficial al Uniunii Europene

                  L 102/4

         REGULAMENTUL DE PUNERE ÎN APLICARE (UE) 2021/506 AL COMISIEI
         din 23 martie 2021
         privind autorizarea metantiolului ca aditiv destinat hranei pentru toate speciile de animale
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1831/2003 al Parlamentului European și al Consiliului din 22 septembrie 2003 privind aditivii din hrana animalelor (1), în special articolul 9 alineatul (2),
         întrucât:

                     (1)

                     Regulamentul (CE) nr. 1831/2003 prevede autorizarea aditivilor destinați hranei animalelor, precum și motivele și procedurile de acordare a unei astfel de autorizații. Articolul 10 alineatul (2) din regulamentul respectiv prevede reevaluarea aditivilor autorizați în temeiul Directivei 70/524/CEE a Consiliului (2).

                     (2)

                     În conformitate cu Directiva 70/524/CEE, metantiolul a fost autorizat fără limită de timp ca aditiv pentru hrana tuturor speciilor de animale. Aditivul respectiv a fost ulterior înscris în registrul aditivilor pentru hrana animalelor ca produs existent, în conformitate cu articolul 10 alineatul (1) litera (b) din Regulamentul (CE) nr. 1831/2003.

                     (3)

                     În conformitate cu articolul 10 alineatul (2) coroborat cu articolul 7 din Regulamentul (CE) nr. 1831/2003, a fost depusă o cerere pentru reevaluarea substanței metantiol ca aditiv în hrana tuturor speciilor de animale.

                     (4)

                     Solicitantul a cerut ca aditivul respectiv să fie clasificat în categoria „aditivi senzoriali” și în grupa funcțională „compuși aromatizanți”. Cererea respectivă a fost însoțită de informațiile și de documentele necesare în temeiul articolului 7 alineatul (3) din Regulamentul (CE) nr. 1831/2003.

                     (5)

                     Autoritatea Europeană pentru Siguranța Alimentară (denumită în continuare „autoritatea”) a concluzionat în avizele sale din 17 aprilie 2013 (3) și 30 septembrie 2020 (4) că, în condițiile de utilizare propuse, metantiolul nu are efecte adverse asupra sănătății animalelor, asupra sănătății umane sau asupra mediului. Autoritatea a concluzionat, de asemenea, că aditivul trebuie considerat iritant pentru piele și ochi și pentru căile respiratorii și nu s-a putut trage nicio concluzie cu privire la sensibilizarea pielii. Prin urmare, Comisia consideră că este necesar să fie luate măsuri adecvate de protecție pentru a preveni efectele negative asupra sănătății umane, îndeosebi în ceea ce îi privește pe utilizatorii aditivului. Autoritatea nu consideră că sunt necesare cerințe specifice de monitorizare ulterioară introducerii pe piață. În plus, autoritatea a verificat raportul referitor la metodele de analiză a aditivilor în hrana pentru animale, transmis de laboratorul de referință înființat prin Regulamentul (CE) nr. 1831/2003.

                     (6)

                     Evaluarea metantiolului arată că sunt îndeplinite condițiile de autorizare prevăzute la articolul 5 din Regulamentul (CE) nr. 1831/2003. În consecință, utilizarea metantiolului trebuie să fie autorizată, conform dispozițiilor din anexa la prezentul regulament.

                     (7)

                     Pentru a face posibil un control mai bun, trebuie prevăzute restricții și condiții. Deoarece niciun motiv de siguranță nu impune stabilirea unui conținut maxim și luând în considerare reevaluarea efectuată de autoritate, conținutul recomandat trebuie să fie menționat pe eticheta aditivului. Atunci când acest conținut este depășit, pe eticheta preamestecurilor trebuie să fie indicate anumite informații.

                     (8)

                     Faptul că utilizarea substanțelor în cauză în apa de băut nu este autorizată nu exclude utilizarea lor în hrana combinată pentru animale care este administrată cu ajutorul apei.

                     (9)

                     Deoarece niciun motiv de siguranță nu impune aplicarea imediată a modificărilor condițiilor de autorizare a metantiolului, este necesar să se prevadă o perioadă de tranziție pentru a permite părților interesate să se pregătească pentru a îndeplini noile cerințe care decurg din autorizare.

                     (10)

                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

            Articolul 1
            Autorizare
            Substanța specificată în anexă, care aparține categoriei „aditivi senzoriali” și grupei funcționale „compuși aromatizanți”, este autorizată ca aditiv în hrana animalelor, în condițiile stabilite în anexa respectivă.

            Articolul 2
            Măsuri tranzitorii

               (1)   Substanța menționată în anexă și preamestecurile care conțin substanța respectivă și care sunt produse și etichetate înainte de 13 octombrie 2021 în conformitate cu normele aplicabile înainte de 13 aprilie 2021 pot fi, în continuare, introduse pe piață și utilizate până la epuizarea stocurilor existente.

               (2)   Hrana combinată pentru animale și materiile prime pentru hrana animalelor, care conțin substanța specificată în anexă și care sunt produse și etichetate înainte de 13 aprilie 2022, în conformitate cu normele aplicabile înainte de 13 aprilie 2021, pot să fie în continuare introduse pe piață și utilizate până la epuizarea stocurilor existente, dacă sunt destinate animalelor de la care se obțin produse alimentare.

               (3)   Hrana combinată pentru animale și materiile prime pentru hrana animalelor, care conțin substanța cu specificațiile din anexă și care sunt produse și etichetate înainte de 13 aprilie 2023 în conformitate cu normele aplicabile înainte de 13 aprilie 2021 pot fi în continuare introduse pe piață și utilizate până la epuizarea stocurilor existente, dacă sunt destinate animalelor de la care nu se obțin produse alimentare.

            Articolul 3
            Intrare în vigoare
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 23 martie 2021.

                  Pentru Comisie

                  Președintele

               Ursula VON DER LEYEN

            (1)  JO L 268, 18.10.2003, p. 29.

            (2)  Directiva 70/524/CEE a Consiliului din 23 noiembrie 1970 privind aditivii din hrana animalelor (JO L 270, 14.12.1970, p. 1).

            (3)  EFSA Journal 2013;11(5):3208.

            (4)  EFSA Journal 2020;18(11):6288.

            ANEXĂ

                        Numărul de identificare al aditivului

                        Aditivul

                        Compoziția, formula chimică, descrierea, metoda analitică

                        Specia sau categoria de animale

                        Vârsta maximă

                        Conținutul minim

                        Conținutul maxim

                        Alte dispoziții

                        Sfârșitul perioadei de autorizare

                        mg de substanță activă/kg de hrană completă pentru animale, cu un conținut de umiditate de 12 %

                           Categorie: aditivi senzoriali. Grupa funcțională: compuși aromatizanți

                        2b12003

                        Metantiol

                           Compoziția aditivului

                        Metantiol

                           Caracterizarea substanței active

                        Metantiol
                        Produs prin sinteză chimică
                        Puritate: minimum 98 %
                        Formula chimică: CH4S
                        Numărul CAS: 74-93-1
                        Nr. FLAVIS 12.003

                        Toate speciile de animale

                        -

                        -

                        -

                                    1.

                                    Aditivul se adaugă în hrana pentru animale sub formă de preamestec.

                                    2.

                                    A se menționa condițiile de depozitare și stabilitatea la tratament termic în instrucțiunile de utilizare a aditivului și a preamestecurilor.

                                    3.

                                    Pe eticheta aditivului trebuie indicate următoarele:
                                    „Conținut maxim recomandat de substanță activă în hrana completă pentru animale cu un conținut de umiditate de 12 %: 0,05 mg/kg”

                                    4.

                                    Pe eticheta preamestecurilor se indică grupa funcțională, numărul de identificare, denumirea și cantitatea de substanță activă adăugată, în cazul în care conținutul de substanță activă din furajul complet cu un conținut de umiditate de 12 % depășește: 0,05 mg/kg

                                    5.

                                    Pentru utilizatorii aditivului și ai preamestecurilor, operatorii din sectorul hranei pentru animale stabilesc proceduri operaționale și măsuri organizatorice pentru a combate riscurile potențiale în caz de inhalare, de contact cu pielea sau cu ochii. În cazul în care respectivele riscuri nu pot fi eliminate sau reduse la minimum prin astfel de proceduri și măsuri, aditivul și preamestecurile se utilizează cu echipament de protecție individuală, inclusiv cu echipamente de protecție respiratorie, cutanată și a ochilor.

                        13.4.2031

                           Metoda analitică  (1)

                        Pentru determinarea substanței metantiol în aditivul și în preamestecurile aromatizante destinate hranei pentru animale:
                        gazcromatografie/spectrometrie de masă cu blocarea timpului de retenție GC-MS-RTL.

               (1)  Detaliile metodelor analitice sunt disponibile la următoarea adresă a laboratorului de referință: https://ec.europa.eu/jrc/en/eurl/feed-additives/evaluation-reports


title: Regulamentul de punere în aplicare (UE) 2021/518 al Comisiei din 18 martie 2021 de înregistrare a unei indicații geografice a unei băuturi spirtoase în temeiul articolului 30 alineatul (2) din Regulamentul (UE) 2019/787 al Parlamentului European și al Consiliului „Vasi vadkörte pálinka”

text:
                  25.3.2021

                  RO

                  Jurnalul Oficial al Uniunii Europene

                  L 104/34

         REGULAMENTUL DE PUNERE ÎN APLICARE (UE) 2021/518 AL COMISIEI
         din 18 martie 2021
         de înregistrare a unei indicații geografice a unei băuturi spirtoase în temeiul articolului 30 alineatul (2) din Regulamentul (UE) 2019/787 al Parlamentului European și al Consiliului
         „Vasi vadkörte pálinka”
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2019/787 al Parlamentului European și al Consiliului din 17 aprilie 2019 privind definirea, descrierea, prezentarea și etichetarea băuturilor spirtoase, utilizarea denumirilor băuturilor spirtoase în prezentarea și etichetarea altor produse alimentare, protecția indicațiilor geografice ale băuturilor spirtoase, utilizarea alcoolului etilic și a distilatelor de origine agricolă în băuturile alcoolice, și de abrogare a Regulamentului (CE) nr. 110/2008 (1), în special articolul 30 alineatul (2),
         întrucât:

                     (1)

                     În conformitate cu articolul 17 alineatul (5) din Regulamentul (CE) nr. 110/2008 al Parlamentului European și al Consiliului (2), Comisia a examinat cererea Ungariei din 14 octombrie 2016 de înregistrare a indicației geografice „Vasi vadkörte pálinka”.

                     (2)

                     Regulamentul (UE) 2019/787, care înlocuiește Regulamentul (CE) nr. 110/2008, a intrat în vigoare la 25 mai 2019. În conformitate cu articolul 49 alineatul (1) din regulamentul respectiv, capitolul III din Regulamentul (CE) nr. 110/2008, referitor la indicațiile geografice, se abrogă de la 8 iunie 2019.

                     (3)

                     După ce a concluzionat că cererea este conformă cu Regulamentul (CE) nr. 110/2008, Comisia a publicat specificațiile de bază din dosarul tehnic în Jurnalul Oficial al Uniunii Europene (3) în temeiul articolului 17 alineatul (6) din regulamentul menționat, în conformitate cu articolul 50 alineatul (4) primul paragraf din Regulamentul (UE) 2019/787.

                     (4)

                     Comisia nu a primit nicio declarație de opoziție în conformitate cu articolul 27 alineatul (1) din Regulamentul (UE) 2019/787.

                     (5)

                     Prin urmare, este oportun ca indicația „Vasi vadkörte pálinka” să fie înregistrată ca indicație geografică,

               ADOPTĂ PREZENTUL REGULAMENT:

            Articolul 1
            Se înregistrează indicația geografică „Vasi vadkörte pálinka”. În conformitate cu articolul 30 alineatul (4) din Regulamentul (UE) 2019/787, prezentul regulament acordă denumirii „Vasi vadkörte pálinka” protecția menționată la articolul 21 din Regulamentul (UE) 2019/787.

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            Prezentul regulament este obligatoriu în toate elementele sale și se aplică direct în toate statele membre.

            Adoptat la Bruxelles, 18 martie 2021.

                  Pentru Comisie

                  Pentru Președinte

               Janusz WOJCIECHOWSKI

                  Membru al Comisiei

            (1)  JO L 130, 17.5.2019, p. 1.

            (2)  Regulamentul (CE) nr. 110/2008 al Parlamentului European și al Consiliului din 15 ianuarie 2008 privind definirea, desemnarea, prezentarea, etichetarea și protecția indicațiilor geografice ale băuturilor spirtoase și de abrogare a Regulamentului (CEE) nr. 1576/89 al Consiliului (JO L 39, 13.2.2008, p. 16).

            (3)  JO C 417, 2.12.2020, p. 59.